पटवारी परीक्षा को लेकर CM हाउस घेरने जा रहे थे; विधायक बोले- सरकार ने लाठीचार्ज कराया
Madhya Pradesh (MP) MP Patwari Exam Scam Update  पटवारी परीक्षा में गड़बड़ी को लेकर भोपाल में कांग्रेस बड़ा प्रदर्शन कर रही है। कांग्रेस नेता CM हाउस का घेराव करने के लिए निकले हैं।  
भोपाल में शनिवार को कांग्रेस के प्रदर्शन के दौरान महिला कार्यकर्ता का सिर फूट गया। भोपाल शहर जिला अध्यक्ष भी गंभीर घायल हो गए। उनकी आंख के नीचे चोट आई है। यह प्रदर्शन पटवारी भर्ती परीक्षा में हुई गड़बड़ी को लेकर हुआ। मुख्यमंत्री शिवराज सिंह चौहान इस परीक्षा के आधार पर पटवारियों की नई नियुक्तियों पर रोक लगा चुके हैं। कांग्रेस CBI जांच की मांग कर रही है।
शनिवार दोपहर 1.40 बजे कांग्रेस नेता और कार्यकर्ता CM हाउस घेरने के लिए निकले। वे रोशनपुरा चौराहे पर जुटे। यहां से भारतीय जनता पार्टी और कर्मचारी चयन मंडल के खिलाफ नारेबाजी करते हुए आगे बढ़े। CM हाउस की सिक्योरिटी पुलिस ने बढ़ा दी थी। कांग्रेस कार्यकर्ताओं को पुलिस ने बाणगंगा चौराहा पर बैरिकेड्स लगाकर रोक लिया।
कार्यकर्ताओं ने बैरिकेड तोड़कर आगे बढ़ने की कोशिश की, तो पुलिस ने वाटर कैनन चलाकर उन्हें खदेड़ दिया। कांग्रेस विधायक पीसी शर्मा का आरोप है कि पुलिस ने सरकार के कहने पर लाठीचार्ज किया। हमारे 50 कार्यकर्ता घायल हुए हैं। वहीं, पुलिस का कहना है कि लाठीचार्ज नहीं किया गया है।
डेढ़ घंटे चला कांग्रेस का प्रदर्शन
मोनू सक्सेना ने आज ही भोपाल शहर जिला कांग्रेस अध्यक्ष पद की शपथ ली है। उनकी आंख के नीचे चोट आई है। घायल महिला कार्यकर्ता का नाम महक राणा बताया गया है। घायल कार्यकर्ताओं को अस्पताल भेजा गया। विधायक शर्मा और कांग्रेस कार्यकर्ता बाणगंगा चौराहे पर ही बैठ गए। सरकार के खिलाफ नारेबाजी कर सभी वापस लौट गए। प्रदर्शन करीब डेढ़ घंटा चला।
विधायक पीसी शर्मा बोले- लोकतंत्र की हत्या हुई
भोपाल की दक्षिण-पश्चिम विधानसभा से कांग्रेस विधायक पीसी शर्मा ने कहा, 'हम CBI जांच की मांग कर रहे हैं। सरकारी हमारी बात सुनने को तैयार नहीं है। पुलिस के लाठीचार्ज और वाटर कैनन से भगदड़ मचाई। कांग्रेस अध्यक्ष (भोपाल शहर) मोनू सक्सेना को गंभीर चोट आई है। महक राणा को भी काफी चोट लगी है। 50 कार्यकर्ता घायल हुए हैं।'
शर्मा ने कहा, 'हम शांतिपूर्ण तरीके से जा रहे थे। ज्ञापन देना चाहते थे। यह अत्याचार है। लोकतंत्र की हत्या है। कांग्रेस डरने वाली नहीं है। हम लगातार जांच की मांग करते हुए लड़ाई लड़ते रहेंगे।'
पुलिस का दावा- लाठीचार्ज नहीं किया, बैरिकेड से गिरे
विधायक के आरोप पर एडीशनल DCP राजेश सिंह भदौरिया ने कहा, प्रदर्शन की अनुमति नहीं ली गई थी। पुलिस ने कोई लाठीचार्ज नहीं किया। बैरिकेड गिराने पर सभी घायल हुए हैं। कुछ पुलिसकर्मियों को भी चोट आईं हैं। सभी को इलाज के लिए भेजा गया है।
परीक्षा अभ्यर्थी भी कर चुके प्रदर्शन
पटवारी परीक्षा के अभ्यर्थी भी गड़बड़ी का आरोप लगाते हुए प्रदर्शन कर चुके हैं। इंदौर में बड़ा प्रदर्शन हुआ था। भोपाल में भी अभ्यर्थियों ने प्रदर्शन करते हुए 7 दिन में जांच कराने की मांग की, नहीं तो राजधानी के जंबूरी मैदान में बड़े आंदोलन की चेतावनी दी है। प्रदेश के दूसरे जिलों में भी इस तरह के प्रदर्शन हुए थे।
कांग्रेस क्यों सरकार पर हमलावर...
BJP विधायक के कॉलेज के सेंटर से पटवारी भर्ती में टॉप-10 में 7 उम्मीदवार
मध्यप्रदेश कर्मचारी चयन मंडल (ईएसबी) द्वारा आयोजित ग्रुप-2 (सब ग्रुप-4) व पटवारी भर्ती परीक्षा के रिजल्ट पर विवाद है। भर्ती परीक्षा के टॉप-10 की लिस्ट में से 7 उम्मीदवारों ने ग्वालियर के जिस केंद्र में परीक्षा दी, वह ​भिंड के भाजपा विधायक संजीव कुशवाहा का है। इस सेंटर से 114 लोगों का चयन हुआ है। विधायक के सेंटर से 7 टॉपर होने पर उम्मीदवारों ने परीक्षा रद्द करने की मांग की है।
टॉप-10 में शामिल इन सातों उम्मीदवारों का सेंटर ग्वालियर के NRI कॉलेज ऑफ इंजीनियरिंग एंड मैनेजमेंट में था। इन उम्मीदवारों के रोल नंबर की सीरीज भी एक जैसे शुरुआती अंक ‘2488’ से हुई। इन सात में 5 उम्मीदवारों के हस्ताक्षर हिंदी में हैं। हस्ताक्षर में भी सिर्फ नाम लिखा गया है। किसी तरह की बनावट नहीं है। इसके बाद फर्जीवाड़े के आरोप बढ़ गए हैं। इन 7 टॉपर्स ने कुल 200 अंक में से 174.88 से 183.36 तक प्राप्त किए हैं। यह अंक नॉर्मलाइजेशन की प्रक्रिया के बाद फाइनल रिजल्ट में मिले हैं।
नॉर्मलाइजेशन के बाद करीब 10 अंक तक घटे और बढ़े हैं। जिन प्रश्नों को ईएसबी ने परीक्षा के बाद कैंसिल कर दिया और उनके नंबर नहीं दिए गए, उनके उत्तर भी इन उम्मीदवारों ने सही दर्ज किए थे। एक टॉपर उम्मीदवार के 11 प्रश्न कैंसिल किए हैं, उनमें से 10 के उत्तर सही लिखे थे।
30 जून को रिजल्ट आया, 10 को टॉप-10 की लिस्ट
15 मार्च से 26 अप्रैल के बीच ग्रुप-2 (सब ग्रुप-4) सहायक संपरीक्षक, सहायक जनसंपर्क अधिकारी, सहायक नगर निवेक्षक, सहायक राजस्व अधिकारी, सहायक अग्नि शमन अधिकारी जैसे पदों की सीधी एवं बैकलॉग भर्ती तथा पटवारी भर्ती परीक्षा का आयोजन प्रदेश के 13 शहरों में ऑनलाइन हुआ था। इसके लिए 12.79 लाख आवेदन आए थे। इनमें से 9.78 लाख अभ्यर्थी परीक्षा में शामिल हुए थे। रिजल्ट 30 जून को आया। टॉप-10 उम्मीदवारों की लिस्ट 10 जुलाई को जारी की गई। इसके बाद रिजल्ट पर विवाद शुरू हो गया।
तस्वीरों में कांग्रेस का प्रदर्शन...
ये भी पढ़िए...
पटवारियों की नई नियुक्तियों पर रोक
मध्यप्रदेश में पटवारी भर्ती परीक्षा में धांधली के आरोप के बाद सरकार ने इस परीक्षा के आधार पर पटवारियों की नई नियुक्तियों पर रोक लगा दी है। मुख्यमंत्री शिवराज सिंह ने इस बात की जानकारी दी। कांग्रेस का कहना है कि सरकार ने नियुक्तियां रोकने का फैसला कर ये मान लिया है कि इन परीक्षाओं में बड़े पैमाने पर धांधली हुई है। पूरी खबर पढ़िए
पटवारी परीक्षा में सेंधमारी के 3 तरीके
ऑनलाइन ली गई इस पटवारी परीक्षा काे लेकर दैनिक भास्कर ने अलग-अलग एक्सपर्ट से बात की। आपको बताते हैं 3 तरीके, जिनसे पटवारी परीक्षा में धांधली की आशंका है। आपको तीन कारण भी बताएंगे, जिससे शक पैदा होता है कि दाल में कुछ काला तो है। पूरी खबर पढ़िए